16 Nna bonolo le pelonomi. Seno se tla re thusa gore re kgone go kgothatsa ba bangwe. Jehofa ke “Rara wa mautlwelobotlhoko a manana le Modimo wa kgomotso yotlhe,” e bile o bontsha batlhanka ba gagwe “bopelotlhomogi jo bo pelonomi.” (Bala 2 Bakorintha 1:3-6; Luke 1:78; Bar. 15:13) Paulo o ne a re tlhomela sekao se se molemo mo ntlheng eno, o ne a re: “Re ne ra nna bonolo mo gare ga lona, jaaka fa mmè yo o amusang a ngomaela bana ba gagwe. Jalo, e re ka re lo rata ka lorato lwa bopelonomi, re ne ra itumelela thata go lo naya, e seng fela dikgang tse di molemo tsa Modimo, mme gape le meya ya rona, ka gonne lo ne lo ratega mo go rona.” (1 Bathes. 2:7, 8) Fa re le bonolo e bile re le pelonomi jaaka Jehofa, re ka kgona go gomotsa Mokeresetemmogo le rona yo o rapelelang kgomotso.